Document ID: 32000D1753

Id-Deċiżjoni Nru 1753/2000/KE tal-Parlament Ewropew u tal-Kunsill
tat-22 ta' Ġunju 2000
li tistabbilixxi skema biex timmonitorja il-medja ta' l-emissjonijiet speċifiċi tas-CO2 minn karozzi tal-passiġġieri ġodda
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 175(1) tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kunsill Ekonomiku u Soċjali [2],
Wara li kkonsultaw il-Kumitat tar-Reġjuni,
Waqt li kienu jaġixxu skond il-proċedura stabbilita fl-Artikolu 251 tat-Trattat [3], u fid-dawl tat-test konġunt approvat mill-Kumitat ta' Konċiljazzjoni fid-9 ta' Marzu 2000,
Billi:
(1) L-għan aħħari tal-Konvenzjoni dwar l-Istruttura fuq it-Tibdil fil-Klima fin-NU huwa li tintlaħaq stabilizzazzjoni fil-konċentrazzjonijiet tal-gass serra fl-atmosfera f'livell tali li jevita r-riskju ta' interferenza atmosferika perikoluża mas-sistema tal-klima. Il-Protokoll ta' Kyoto għal dik il-Konvenzjoni dwar l-Istruttura maqbul fil-Konferenza ta' Kyoto ta' Diċmebru 1997 jagħmel dispożizzjoni għal tnaqqis fil-livell tal-konċentrazzjonijiet tal-gass serra.
(2) Taħt il-Protokoll ta' Kyoto, il-Komunità aċċettat il-mira li tnaqqas l-emissjonijiet tagħha waqt il-perjodu mill-2008 sal-2012 fir-rigward tas-serje ta' gassijiet serra bi 8 % meta mqabbla mal-livelli ta' l-1990.
(3) Il-Protokoll ta' Kyoto jirrikjedi li l-Partijiet imsemmija fl-Anness I għall-Protokoll ikunu għamlu progress biex jintlaħqu l-obbligazzjonijiet tagħhom sal-2005.
(4) Id-Deċiżjoni 93/389/KEE [4] waqqfet mekkaniżmu biex timmonitorja l-emissjonijiet Komunitarji tas-CO2 u ta' gassijiet serra oħra.
(5) Biex tirrikonoxxi l-importanza tal-karozzi tal-passiġġieri bħala sors ta' emissjonijiet tas-CO2, il-Kummissjoni pproponiet strateġija Komunitarja biex tnaqqas l-emissjonijiet tas-CO2 mill-karozzi tal-passiġġieri u biex ittejjeb l-ekonomija tal-karburant. Fil-konklużjoni tiegħu tal-25 ta' Ġunju 1996 il-Kunsill laqa’ l-modalità tal-Kummissjoni.
(6) Il-Parlament Ewropew u l-Kunsill ifformulaw oġġettiv ta' 120 g/km (5 litri/100 km għall-magni petrol u 4,5 litri/100 km għall-magni diesel) bħala l-medja tal-valur għal emissjonijiet tas-CO2 fl-2005 (mhux aktar tard mill-2010)
(7) Il-Kummissjoni tinsab għaddejja bi studji mmirati biex isiru, mill-aktar fis possibbli, proposti xierqa dwar proċeduri armonizzati għall-kejl ta' l-emissjonijiet speċifiċi tas-CO2 minn vetturi tal-kategorija N1 skond l-Anness II mad-Direttiva tal-Kunsill 70/156/KEE tas-6 ta' Frar 1970 fuq l-approssimazzjoni tal-liġijiet ta' l-Istati Membri li għandhom x'jaqsmu ma’ l-approvazzjoni tat-tip ta' vetturi bil-mutur u l-karrijiet tagħhom [5].
(8) L-emissjonijiet tas-CO2 minn karozzi ġodda tal-passiġġieri jitkejjlu fuq bażi armonizzata fil-Komunità skond il-modalità stabbilita fid-Direttiva tal-Kunsill 80/1268/KEE tas-16 ta' Diċembru 1980 relatata ma’ l-emissjonijiet tad-dijossidu karboniku u l-konsum tal-karburant tal-vetturi bil-mutur [6].
(9) Huwa neċessarju li jiġu stabbiliti proċeduri oġġettivi biex jimmonitorjaw l-emissjonijiet speċifiċi tas-CO2 minn karozzi tal-passiġġieri speċifiċi mibjugħa fil-Komunità kollha sabiex tiġi vverifikata l-effettività ta' l-istrateġija Komunitarja, kif imsemmija fil-komunikazzjoni tal-Kummissjoni ta' l-20 ta' Diċembru 1995 kif ukoll l-implimentazzjoni ta' l-obbligazzjonijiet formalment assunti mill-organizzazzjonijiet tal-fabbrikanti tal-karozzi. Din id-Deċiżjoni se tipprovdi din ix-xorta ta' skema. Il-Kummissjoni ħabbret li se tikkunsidra mill-aktar fis possibli l-bżonn ta' qafas legali għall-ftehim li għandu jsir fil-futur ma’ l-organizzazzjonijiet tal-fabbrikanti tal-karozzi inklużi miżuri li għandhom jittieħdu fil-każ li ftehim ta' din Ix-xorta ma jaħdimx.
(10) Għall-fini ta' din id-Deċiżjoni, hija biss id-data uffiċjali li tkun konsistenti mad-Direttiva 70/156/KEE li għandha tinġabar mill-Istati Membri.
(11) Id-Direttiva 70/156/KEE tipprovdi li l-fabbrikanti għandhom joħorġu ċertifikat tal-konformità li għandu jmur ma’ kull karozza tal-passiġġieri ġdida u li l-Istati Membri għandhom jippermettu r-reġistrazzjoni u d-dħul fis-servizz ta' karozza tal-passiġġieri ġdida biss jekk din ikollha magħha ċertifikat validu tal-konformità.
(12) Din id-Deċiżjoni m'hix maħsuba biex tarmonizza s-sistemi nazzjonali tar-reġistrazzjoni tal-vetturi imma biex tibni fuqhom sabiex tiżgura l-kompilazzjoni ta' sett minimu tad-data meħtieġa biex tippermetti l-funzjonament xieraq ta' skema Komunitarja biex timmonitorja l-medja speċifika ta' l-emissjonijiet tas-CO2 minn karozzi tal-passiġġieri ġodda.
(13) Huwa mixtieq li jiġu nklużi l-karozzi ġodda kollha tal-passiġġieri li jaħdmu b'enerġija alternattiva li jaqgħu fl-ambitu tad-Direttiva 70/156/KEE.
(14) Skema tal-monitoraġġ bħal din għandha biss tgħodd għal karozzi ġodda tal-passiġġieri li jkunu ser jiġu rreġistrati għall-ewwel darba fil-Komunità u li ma kienux irreġistrati qabel xi mkien ieħor.
(15) Huwa neċessarju li jinżammu kuntatti bejn il-Kummissjoni u l-Istati Membri rigward il-kontroll tal-kwalità tad-data sabiex tiġi assigurata implimentazzjoni adegwata ta' din id-Deċiżjoni,
ADOTTAW DIN ID-DEĊIŻJONI:
Artikolu 1
Din id-Deċiżjoni tistabbilixxi skema biex timmonitorja l-medja ta' l-emissjonijiet speċifiċi tas-CO2 minn karozzi ġodda tal-passiġġieri rreġistrati fil-Komunità. Din tgħodd biss għal dawk il-karozzi tal-passiġġieri li qed jiġu rreġistrati fil-Komunità għall-ewwel darba u li ma jkunux ġew irreġistrati xi mkien ieħor qabel.
Artikolu 2
Għall-finijiet ta' din id-Deċiżjoni:
1. "karozza tal-passiġġieri" tfisser kull vettura bil-mutur tal-kategorija M1, kif definita fl-Anness II mad-Direttiva 70/156/KEE u li taqa’ fl-ambitu tad-Direttiva 80/1268/KEE. Din ma tinkludix vetturi li jaqgħu fl-ambitu tad-Direttiva 92/61/KEE [7] u vetturi b'għan speċjali kif definiti fit-tieni inċiż ta' l-Artikolu 4(1)(a) tad-Direttiva 70/156/KEE;
2. "karozzi li għadhom kif ġew irreġistrati" tfisser karozza tal-passiġġieri rreġistrata għall-ewwel darba fil-Komunità. Din teskludi speċifikament dawk il-vetturi li jiġu rreġistrati mill-ġdid fit-tieni Stat Membru jew li qabel ikunu ġew irreġistrati barra l-Komunità;
3. "ċertifikat tal-konformità" tfisser iċ-ċertifikat imsemmi fl-Artikolu 6 tad-Direttiva 70/156/KEE;
4. "emissjonijiet speċifiċi tas-CO2" tfisser dawk ta' karozza partikolari tal-passiġġieri, imkejjla skond id-Direttiva 80/1268/KEE u spjegata fl-Anness VIII mad-Direttiva 70/156/KEE u mehmuża mad-dokumentazzjoni ta' l-approvazzjoni tat-tip;
5. "fabbrikant" tfisser il-persuna jew il-korp responsabbli ma’ l-awtorità ta' l-approvazzjoni għall-aspetti kollha tal-proċess ta' l-approvazzjoni tat-tip u biex tiġi żġurata l-konformità fil-produzzjoni. Mhux essenzjali li l-persuna jew il-korp ikun direttament involut fl-istadji kollha tal-kostruzzjoni tal-vettura, tas-sistema, tal-komponent jew ta' l-unità teknika separata li tkun is-suġġett tal-proċess ta' l-approvazzjoni;
6. "għamla" tfisser l-isem kummerċjali tal-fabbrikant u hija dik li tidher fuq iċ-ċertifikat tal-konformità u d-dokumentazzjoni ta' l-approvazzjoni tat-tip;
7. "il-qawwa massima netta ta' karozzi ġodda tal-passiġġieri" tfisser il-qawwa massima tal-magna ddikjarata fuq iċ-ċertifikat tal-konformità u d-dokumentazzjoni ta' l-approvazzjoni tat-tip u mkejjla skond id-Direttiva 80/1269/KEE [8];
8. "massa" tfisser il-massa tal-karozza bl-istruttura f'kondizzjoni tajba għax-xogħol kif iddikjarata fiċ-ċertifikat tal-konformità u fid-dokumentazzjoni ta' l-approvazzjoni tat-tip, u kif definita fis-Sezzjoni 2.6 ta' l-Anness I tad-Direttiva 70/156/KEE;
9. "il-kapaċità tal-magna" tfisser il-kapaċità tal-magna kif iddikjarata fuq iċ-ċertifikat tal-konformità u d-dokumentazzjoni ta' l-approvazzjoni tat-tip;
10. "tip ta' karburant" tfisser il-karburant li għalih il-karozza kienet oriġinarjament ingħatat l-approvazzjoni tat-tip u huwa dak li jidher fuq iċ-ċertifikat tal-konformità jew fuq id-dokumentazzjoni ta' l-approvazzjoni tat-tip;
11. "il-fajl tar-reġistrazzjoni" tfisser il-fajl elettroniku li jkun fih informazzjoni dwar ir-reġistrazzjoni ta' karozza tal-passiġġieri individwali;
12. "tip", "varjanti" u "verżjoni" ifissru l-vetturi differenzjati ta' ċerta għamla li jiġu ddikjarati mill-fabbrikant, kif deskritt fl-Anness II(B) mad-Direttiva 70/156/KEE, u unikament identifikati skond it-tip, il-varjanti u l-verżjoni taċ-ċifri alfanumeriċi:
13. "vettura li taħdem b'enerġija alternattiva" tfisser kull vettura bil-mutur tal-kategorjia M1 kif definita fl-Anness II (B) tad-Direttiva 70/156/KEE u li ma’ taqax fl-ambitu tad-Direttiva 80/1268/KEE;
14. "dokumentazzjoni ta' l-approvazzjoni tat-tip" tfisser il-pakkett ta' l-informazzjoni li jkun fih il-fuljett ta' l-informazzjoni, iċ-ċertifikat ta' l-approvazzjoni tat-tip u r-riżultati tat-test li jiġu ċċirkolati mill-aworitajiet ta' l-approvazzjoni tat-tip skond l-Artikolu 4(5) u (6) tad-Direttiva 70/156/KEE.
Artikolu 3
1. Għall-iskopijiet tat-twaqqif ta' l-iskema msemmija fl-Artikolu 1, l-Istati Membri għandhom jiġbru l-informazzjoni deskritta fl-Anness I għal kull karozza msemmija f'dak l-Artikolu li tiġi rreġistrata fit-territorju tagħhom.
2. L-Istati Membri għandhom jitħallew jieħdu l-informazzjoni msemmija fil-paragrafu 1 jew mid-dokumentazzjoni ta' l-approvazzjoni tat-tip jew miċ-ċertifikat tal-konformità tal-Komunità.
3. L-Istati Membri għandhom ikunu responsabbli għall-validazzjoni u l-kwalità tad-data li huma jiġbru. L-Istati Membri għandhom iqisu s-sorsi potenzjali ta' l-iżbalji deskritti fl-Anness II, jieħdu passi biex inaqqsu dawk l-iżbalji u jagħtu lill-Kummissjoni stima, permezz ta' analiżi statistika jew b'mod ieħor, dwar il-proporzjon tad-data skorretta flimkien mar-rapport imsemmi fl-Artikolu 4(4).
4. L-Istati Membri għandhom jieħdu passi biex itejbu l-kwalità tad-data li huma jiġbru u, fuq talba mill-Kummissjoni, għandhom jinfurmawha bihom. Fuq il-bażi ta' din l-informazzjoni l-Kummissijoni tista, "b'konsultazzjoni ma" l-Istat Membru kkonċernat, tipproponi lil dak l-Istat Membru miżuri biex itejjeb aktar il-kwalità tad-data li l-Istati Membri għandhom jikkunsidraw. Fuq din il-bażi, l-Istat Membru għandu jgħarraf lill-Kummissjoni dwar il-passi li, jekk ikun xieraq, hu jkun se jieħu biex itejjeb il-kwalità tad-data.
Artikolu 4
1. F'kull sena kalendarja l-Istati Membri għandhom jiddeċiedu dan li ġej skond il-metodi deskritti fl-Anness III, kemm mill-fabbrikant kif ukoll għat-total tal-fabbrikanti kollha:
(a) għal kull tip separat ta' karburant:
(i) it-total ta' l-għadd tal-karozzi tal-passiġġieri li għadhom kif ġew irreġistrati, kif speċifikat fl-Anness III(1);
(ii) il-medja ta ’l-emissjonijiet speċifiċi tas-CO2 tal-karozzi tal-passiġġieri li għadhom kif ġew irreġistrati kif speċifikat fl-Anness III(2);
(b) għal kull tip ta' karburant għal kull kategorija distinta ta' emissjoni speċifikata tas-CO2 fl-Anness III(3):
(i) l-għadd ta' karozzi tal-passiġġieri li għadhom kif ġew irreġistrati;
(ii) il-medja ta' l-emissjonijiet speċifiċi tas-CO2, kif speċifikat fl-Anness III(3), it-tieni paragrafu;
(ċ) għal kull tip ta' karburant u għal kull kategorija distinta tal-massa kif speċifikat fl-Anness III(4):
(i) l-għadd ta' karozzi tal-passiġġieri li għadhom kif ġew irreġistrati;
(ii) il-medja ta' l-emissjonijiet speċifiċi tas-CO2, kif speċifikat fl-Anness III(4), it-tielet subparagrafu;
(iii) il-medja tal-massa, kif speċifikat fl-Anness III(4), it-tieni subparagrafu [9];
(d) għal kull tip ta' karburant, għal kull kategorija ta' qawwa netta massima distinta kif speċifikat fl-Anness III(5):
(i) l-għadd ta' karozzi tal-passiġġieri li għadhom kif ġew irreġistrati;
(ii) il-medja speċifikata ta' l-emissjonijiet tas-CO2, kif speċifikat fl-Anness III(5), it-tielet subparagrafu;
(iii) il-medja tal-qawwa netta massima, kif speċifikat fl-Anness III(5), it-tieni subparagrafu;
(e) għal kull tip ta' karburant u għal kull kategorija distinta ta' kapaċità tal-magna kif speċifikat fl-Anness III(6):
(i) l-għadd ta' karozzi tal-passiġġieri li għadhom kif ġew irreġistrati;
(ii) il-medja speċifika ta' l-emissjonijiet tas-CO2, kif speċifikat fl-Anness III(6), it-tielet subparagrafu;
(iii) il-medja tal-kapaċità tal-magna, kif speċifikat fl-Anness III(6), it-tieni subparagrafu.
2. B'żieda ma’ dan, rigward vetturi mħaddma b'enerġija alternattiva, l-Istati Membri għandhom jiddeterminaw l-għadd ta' vetturi bħal dawn li huma rreġistrati fit-territorju tagħhom.
3. Jekk il-mod li bih titkejjel il-massa tal-vetturi rreġistrati fit-territorju tagħhom tvarja, l-Istati Membri għandhom jinfurmaw lill-Kummissjoni b'dan.
4. L-informazzjoni msemmija fil-paragrafi 1 u 2 għandha tintbagħat ta' kull sena lill-Kummissjoni mill-Istati Membri. Għandha tintbagħat għall-ewwel darba mhux aktar tard mill-1 ta' Lulju 2001. Sussegwentement għandha tintbagħat mhux aktar tard mill-1 ta' April fir-rigward tad-data tal-monitoraġġ miġbura fis-sena kalendarja preċedenti. Id-data għandha tintbagħat skond il-format speċifikat fl-Anness IV.
5. Fuq talba mill-Kummissjoni, l-Istati Membri għandhom ukoll jibgħatu s-sett sħiħ tad-data miġbura skond l-Artikolu 3.
Artikolu 5
L-Istati Membri għandhom jinnominaw awtorità kompetenti għall-ġbir u l-komunikazzjoni ta' l-informazzjoni tal-monitoraġġ u għandhom jinfurmaw lill-Kummissjoni b'dan mhux aktar tard minn sitt xhur wara d-dħul fis-seħħ ta' din id-Deċiżjoni.
Artikolu 6
L-Istati Membri għandhom jarapportaw lill-Kummissjoni mhux aktar tard minn sitt xhur wara d-dħul fis-seħħ ta' din id-Deċiżjoni fuq kif huma bi ħsiebhom jimplimentaw id-dispożizzjonijiet tagħha. Fuq il-bażi ta' dawk ir-rapporti, il-Kummissjoni tista’ tfittex aktar informazzjoni jew titlob, b'konsultazzjoni ma’ l-Istati Membri, li jsiru tibdiliet fil-metodu propost għall-implimentazzjoni.
Artikolu 7
Il-Kummissjoni għandha tirrapporta lill-Parlament Ewropew u lill-Kunsill mhux aktar tard mill-31 ta' Diċembru dwar l-operat ta' l-iskema tal-monitoraġġ stabbilita minn din id-Deċiżjoni.
Artikolu 8
Id-data miġbura taħt is-sistema tal-monitoraġġ mis-sena 2003 ‘il quddiem għandha sservi bħala l-bażi għall-obbligazzjonijiet tal-monitoraġġ volontarju biex jitnaqqsu l-emissjonijiet tas-CO2 minn vetturi bil-mutur li kien hemm qbil dwarhom bejn il-Kummissjoni u l-industrija tal-karozzi bil-mutur u, fejn ikun neċessarju, għar-reviżjoni tagħhom.
Artikolu 9
Għal kull sena kalendarja, il-Kummissjoni għandha tressaq quddiem il-Parlament Ewropew u l-Kunsill rapport ibbażat fuq id-data tal-monitoraġġ li tirċievi mill-Istati Membri.
Artikolu 10
Ir-rapporti għas-snin ta' mira intermedji u s-snin ta' mira finali [10] se jindikaw jekk it-tnaqqis huwiex minħabba l-miżuri tekniċi meħuda mill-fabbrikanti inkella minħabba miżuri oħra bħal tibdil fl-imġieba tal-konsumatur.
Artikolu 11
Din id-Deċiżjoni qed tiġi indirizzata lill-Istati Membri.
Magħmula fil-Lussemburgu, fit-22 ta' Ġunju 2000.

Labels: 8
20